Spisak rimskih i bizantskih carica
Također pogledajte: Spisak rimskih careva i Spisak bizantskih careva. Ovo je spisak svih žena koje su bile rimska carica, tj. supruga rimskog cara, vladara Rimskog Carstva. Rimljani nisu imali jedinstvenu titulu/naslov za taj položaj. Umjesto toga su se koristile latinske i grčke titule kao Augusta (od prvog cara Augusta), Caesarissa ili Kaisarissa (nastale od Julija Cezara), basilissa (grč. βασίλισσα), ženski oblik basileusa ili Autokratorissa, ženski oblik autokrata. U 3. vijeku su augustae također dobijale titule Mater castrorum (majka vojnih logora) i Mater patriae (majka domovine). Još jedna titula za bizantijske carice je bila "Eusebestatē Augousta" (Najpobožnija Augusta); također su se nazivale Kyria (Gospa) ili Despoina (δέσποινα), ženski oblik "despota". Zbog prakse nekih careva da dijele Rimsko Carstvo, postojali su periodi u kojima je bilo više od jedne rimske carice. Sve rimske carice su navedene zajedno sa ko-caricama. Sve carice nisu imale titulu Augusta, niti su sve Auguste bile carice, jer bi ponekad i careva sestra ili ljubavnica dobila tu titulu. Neke Caesarisse i Despoine koje nikad nisu bile carice su navedene zbog sličnosti titula. U Istočnom rimskom carstvu su te titule bile slične današnjem pojmu "Krunska princeza". Zapadno rimsko carstvo nije imalo nijednu poznatu vladajuću caricu, iako je relativno opskurna Ulpija Severina vladala neko vrijeme nakon smrti svog muža Aurelijana. Istočno rimsko carstvo je imalo tri službene vladajuće carice: Irena, Zoe i Teodora. Nikada nije postojao car-muž (tj. suprug vladajuće carice); međutim, bilo je nekih bračnih parova, npr. Justinijan i Teodora, koji su istovremeno obavljali vladarske poslove.